SK Úradný vestník Európskej únie L 215/31

VYKONÁVACIE ROZHODNUTIE KOMISIE (EÚ) 2016/1360

z 8. augusta 2016,

ktorým sa ukončuje antisubvenčné konanie týkajúce sa dovozu morony striebristej a zubatice zlatočelej s pôvodom v Turecku

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) 2016/1037 z 8. júna 2016 o ochrane pred subvencovanými dovozmi z krajín, ktoré nie sú členmi Európskej únie (1), a najmä jeho článok 14,

keďže:

A. POSTUP

Začatie konania

(1) Dňa 14. augusta 2015 Európska komisia (ďalej len „Komisia“) začala antisubvenčné konanie týkajúce sa dovozu morony striebristej a zubatice zlatočelej s pôvodom v Turecku do Únie na základe článku 10 nariadenia (EÚ) 2016/1037 (ďalej len „základné nariadenie“) prostredníctvom oznámenia uverejneného v Úradnom vestníku Európskej únie (2) (ďalej len „oznámenie o začatí konania“).

(2) Prešetrovanie sa začalo na základe podnetu, ktorý 1. júla 2015 podala Asociación Empresarial de Productores de Cultivos Marinos („APROMAR“ alebo „navrhovateľ“) v mene výrobcov, ktorých výroba predstavuje viac než 25 % celkovej produkcie morony striebristej a zubatice zlatočelej v Únii.

(3) Podnet obsahoval prima facie dôkazy o subvencovaní tureckého výrobného odvetvia produkujúceho moronu striebristú a zubaticu zlatočelú a o značnej ujme, ktorá z toho vyplýva.

(4) V súlade s článkom 10 ods. 7 základného nariadenia Komisia oznámila pred začatím konania vláde Turecka, že dostala riadne zdokumentovaný podnet, podľa ktorého subvencovaný dovoz morony striebristej a zubatice zlatočelej s pôvodom v Turecku údajne spôsobuje výrobnému odvetviu Únie značnú ujmu. Komisia prizvala tureckú vládu na konzultácie s cieľom objasniť situáciu v súvislosti s obsahom podnetu a dospieť k vzájomne prijateľnému riešeniu.

(5) Turecká vláda prijala ponuku na konzultácie, ktoré sa následne uskutočnili. Počas konzultácií sa nepodarilo dospieť k vzájomne prijateľnému riešeniu. Komisia však zohľadnila pripomienky vznesené tureckou vládou.

(6) Komisia prizvala navrhovateľa, ostatných známych výrobcov z Únie, používateľov a dovozcov, známych vyvážajúcich výrobcov v Turecku a turecké orgány, ako aj združenia, o ktorých je známe, že ich začatie prešetrovania ovplyvní, a vyzvala ich, aby sa na ňom zúčastnili. Zainteresované strany dostali príležitosť písomne vyjadriť svoje stanoviská a požadovať vypočutie v rámci lehoty stanovenej v oznámení o začatí konania.

(7) Navrhovateľ, ostatní výrobcovia z Únie, vyvážajúci výrobcovia v Turecku, dovozcovia a obchodníci oznámili svoje stanoviská. Všetky zainteresované strany, ktoré o to požiadali a preukázali, že existujú osobitné dôvody, na základe ktorých by mali byť vypočuté, boli vypočuté.

B. STIAHNUTIE PODNETU A UKONČENIE KONANIA

(8) Dňa 5. mája 2016 bol v tureckom úradnom vestníku uverejnený právny akt, ktorým turecké orgány odstránili hlavný systém subvencovania s účinnosťou od 1. januára 2016.

(9) Navrhovateľ listom z 1. júna 2016 určeným Komisii stiahol svoj podnet. V súlade s článkom 14 základného nariadenia možno konanie ukončiť, ak bol podnet stiahnutý, okrem prípadu, keď takéto ukončenie nie je v záujme Únie.

(10) Pri prešetrovaní nevyšli najavo nijaké skutočnosti svedčiace o tom, že by takéto ukončenie nebolo v záujme Únie. Komisia sa preto nazdáva, že toto konanie by sa malo ukončiť.

(11) Zainteresované strany boli náležite informované a mali možnosť predložiť pripomienky. Nijaké pripomienky však doručené neboli.

(12) Komisia preto dospela k záveru, že antisubvenčné konanie týkajúce sa dovozu morony striebristej a zubatice zlatočelej s pôvodom v Turecku by sa malo ukončiť bez uloženia opatrení.

(13) Toto rozhodnutie je v súlade so stanoviskom výboru, ktorý bol zriadený podľa článku 15 ods. 1 nariadenia Európskeho parlamentu a Rady (EÚ) 2016/1036 (3),

PRIJALA TOTO ROZHODNUTIE:

Článok 1

Antisubvenčné konanie týkajúce sa dovozu morony striebristej a zubatice zlatočelej s pôvodom v Turecku do Únie, v súčasnosti patriacich pod číselné znaky KN 0302 84 10, 0302 85 30, 0303 84 10, 0303 89 55, ex 0304 49 90 a ex 0304 89 90, sa týmto ukončuje.

Článok 2

Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

V Bruseli 8. augusta 2016 Za Komisiu predseda Jean-Claude JUNCKER

(1) Ú. v. EÚ L 176, 30.6.2016, s. 55.

(2) Oznámenie o začatí antisubvenčného konania týkajúceho sa dovozu morony striebristej a zubatice zlatočelej s pôvodom v Turecku (Ú. v. EÚ C 266, 14.8.2015, s. 4).

(3) Nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (Ú. v. EÚ L 176, 30.6.2016, s. 21).